বাঁকুড়ায় চিতাবাঘ! রাত নামলেই আতঙ্ক, কী পদক্ষেপ বন দফতরের?

ওয়েব ডেস্ক: বাঁকুড়া (Bankura) জেলার বিষ্ণুপুরের রাস্তায় পড়ে থাকা এক পূর্ণবয়স্ক পুরুষ চিতাবাঘের (Leopard) মৃতদেহ উদ্ধারকে কেন্দ্র করে চাঞ্চল্য ছড়িয়েছে এলাকায়। বৃহস্পতিবার গভীর রাতে বিষ্ণুপুর পাঞ্চেত বনবিভাগের (Panchet Forest Division) অন্তর্গত বাঁকাদহ–জয়রামবাটি রাস্তায় পচডহরা এলাকার ধারে মৃত অবস্থায় পড়ে থাকতে দেখা যায় চিতাবাঘটিকে। খবর পেয়ে ঘটনাস্থলে পৌঁছন বনবিভাগের আধিকারিক ও কর্মীরা।

বনবিভাগ সূত্রে জানা গিয়েছে, উদ্ধার হওয়া চিতাবাঘটি প্রায় পূর্ণবয়স্ক পুরুষ। প্রাথমিক অনুমান, দ্রুত গতিতে আসা কোনও যানবাহনের ধাক্কায় মৃত্যু হয়েছে প্রাণীটির। তবে চিতাবাঘটি কীভাবে বিষ্ণুপুর এলাকায় এল, তা নিয়ে ধন্দে পড়েছেন বনকর্মীরা। তবে বন্যপ্রাণ বিশেষজ্ঞদের মতে, জঙ্গলে খাবারের অভাব ও মানুষের বসতি এলাকার ক্রমবর্ধমান বিস্তারের জেরে বন্যপ্রাণীরা ক্রমেই মানুষের কাছাকাছি চলে আসছে।

আরও পড়ুন: সোমবার থেকে ফের ঝলমলে রোদ, বৃষ্টি থামবে রাজ্যে

বিষ্ণুপুর ডিভিশন অফিসেই মৃত চিতাবাঘটির ময়নাতদন্তের ব্যবস্থা করা হয়েছে। বনবিভাগের আধিকারিকদের মতে, চিতাবাঘটি পুরুষ হলেও, তার সঙ্গিনী কাছাকাছি কোথাও থাকতে পারে। সেই আশঙ্কা থেকেই এলাকায় জোরদার মাইকিং প্রচার শুরু করেছে বনবিভাগ, স্থানীয় মানুষকে সচেতন করতে ও অপ্রয়োজনে জঙ্গলে না ঢোকার আহ্বান জানানো হয়েছে। এদিকে, এই ঘটনার পর থেকেই এলাকায় আতঙ্ক ছড়িয়েছে। বনবিভাগ জানিয়েছে, ঘটনাস্থলের আশেপাশে নজরদারি বাড়ানো হয়েছে এবং প্রয়োজনে ক্যামেরা ট্র্যাপও বসানো হবে।

অন্যদিকে, উত্তরবঙ্গের জলপাইগুড়িতেও চিতাবাঘের আতঙ্ক ছড়িয়েছে। বুধবার রাতে একটি চা-বাগান সংলগ্ন শ্রমিক মহল্লায় দেখা যায় বিশাল চেহারার এক চিতাবাঘকে। সেটিকে ধরতে ইতিমধ্যে খাঁচা পেতেছে বন দফতর।